รัฐลดหนี้สาธารณะเปิดช่องกู้เพิ่ม
รัฐบาลเตรียมให้กองทุนวายุภักษ์ซื้อหุ้นปตท. และการบินไทย ให้พ้นจากการเป็นรัฐวิสาหกิจโละหนี้ออกจากหนี้สาธารณะ เพื่อเปิดช่องทางกู้เงินเพิ่ม
17 ม.ค. 2555

รัฐบาลเตรียมให้กองทุนวายุภักษ์ซื้อหุ้นปตท. และการบินไทย ให้พ้นจากการเป็นรัฐวิสาหกิจโละหนี้ออกจากหนี้สาธารณะ เพื่อเปิดช่องทางกู้เงินเพิ่ม
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยในงานสัมมนาซีอีโอฟอรั่ม จัดโดย สำนักงานคณะกรรมการส่งเสริมการลงทุน (บีโอไอ) ว่า เตรียมหารือกับนายกิตติรัตน์ ณ ระนอง รองนายกรัฐมนตรีและ รมว.พาณิชย์ ในประเด็นที่จะให้กองทุนวายุภักษ์ ระดมทุนจากประชาชนในตลาดหลักทรัพย์ เพื่อนำไปใช้ซื้อหุ้นของบริษัทปตท.2% ในส่วนของกระทรวงการคลังถือที่ปัจจุบันถือหุ้นอยู่เกิน 50% และหุ้นของบริษัทการบินไทยเพื่อให้บริษัททั้ง 2 หลุดออกจากการเป็นรัฐวิสาหกิจ 




ทั้งนี้เพื่อให้หนี้ของบริษัทดังกล่าวจะได้ไม่นำมารวมเป็นหนี้สาธารณะ เพื่อเปิดช่องให้รัฐบาลสามารถกู้เงินมาดำเนินโครงการป้องกันน้ำท่วมในระยะยาว โดยไม่ก่อให้เกิดหนี้สาธารณะมากขึ้น
สำหรับหนี้ของบริษัทปตท. ขณะนี้มีอยู่ 7 แสนล้านบาท คิดเป็นหนี้สาธารณะ 5 แสนล้านบาท และหนี้ที่เป็นภาระผูกพันอีก 2 แสนล้านบาท ขณะที่หนี้ของบริษัทการบินไทยมีอยู่ 2 แสนล้านบาท  
แนวทางดังกล่าวจะช่วยลดภาระหนี้สารธารณะให้ลดลง โดยปัจจุบันหนี้สาธารณะอยู่ที่ 4 ล้านล้านบาท หรือประมาณ 41% ของผลิตภัณฑ์มวลรวมในประเทศ (จีดีพี) ซึ่งส่วนใหญ่เป็นหนี้จากรัฐวิสาหกิจค่อนข้างมาก ส่วนรัฐบาลกลางก่อหนี้เพียง 1% ของจีดีพี เท่านั้น 
“มาตรการการบริหารจัดการน้ำที่ต้องใช้เงินกว่า 3.5 แสนล้านบาท เรื่องการเงินไม่ต้องเป็นห่วง และไม่น่ามีปัญหาถ้ามีสติปัญญาเอามาใช้ ส่วนเรื่องวินัยทางการคลังก็จะดำเนินการอย่างเข้มงวด เพื่อไม่ให้เกิดปัญหาต้มยำกุ้งอีกครั้ง โดยคาว่าจะดำเนินการได้ เพราะตอนนี้เสถียรภาพของรัฐบาลก็มีอยู่” นายวีรพงษ์ กล่าว
ส่วนเรื่องการการระดมทุนในช่องทางอื่นๆ ที่จะที่จะนำมาใช้พัฒนาประเทศ ส่วนใหญ่จะใช้การระดมทุนในประเทศเป็นหลัก เนื่องจากในประเทศมีสภาพคล่องสูง และไทยมีเงินทุนสำรองในระดับสูงที่ระดับ 1.83 แสนล้านเหรียญสหรัฐ และจะใช้ทุนจากต่างประเทศบ้างเล็กน้อย ถ้าหากมีเงื่อนไขเงินกู้ที่สามารถรับได้
นายกิตติรัตน์ ณ ระนอง กล่าวว่า เรื่องการซื้อหุ้นปตท.อยู่ระหว่างการพิจารณารายละเอียด ส่วนการบริหารหนี้สาธารณะของรัฐบาลขอให้ทุกฝ่ายสบายใจได้ เพราะยังดำเนินการให้ได้ไม่เกินเพดานที่กำหนดไว้ไม่เกิน 60% ของจีดีพี โดยขณะนี้การก่อหนี้มีเพียง 40% ของจีดีพี และอาจจะลดลงได้มากกว่านี้ ซึ่งกองทุนวายุภักษ์ ทำงานใกล้ชิดกับรัฐบาลอยู่แล้ว